MAX พุ่งพรวด หลังผู้บริหารคาดปีหน้าพลิกกำไร-เดินหน้าสร้างโรงไฟฟ้าขยะ
MAX พุ่งพรวดกว่า 21% หลังผู้บริหารคาดปีหน้าพลิกกำไร-เดินหน้าสร้างโรงไฟฟ้าขยะ โดย MAX ณ เวลา 11.21 น.อยู่ที่ 0.28 บาท บวก 0.05 บาท หรือ 21.74% มูลค่าการซื้อขาย 180.68 ล้านบาท
11 ก.ย. 2558

ผู้สื่อข่าวรายงานว่า ราคาหุ้น บริษัท แมกซ์ เมทัล คอร์ปอเรชั่น จำกัด (มหาชน) หรือ MAX ณ เวลา 11.21 น.อยู่ที่ 0.28 บาท บวก 0.05 บาท หรือ 21.74% มูลค่าการซื้อขาย 180.68 ล้านบาท  โดยเปิดตลาดที่ 0.24 บาท ต่ำสุดที่ 0.23 บาท สูงสุดที่ 0.29 บาท
ในวันนี้ข่าวหนังสือพิมพ์รายงานว่า นายขจรศิษฐ์ สิ่งสรรเสริญ ประธานเจ้าหน้าที่บริหาร MAX คาดรายได้ปีนี้จะสูงกว่าปีก่อนที่ทำได้ 177.44 ล้านบาท โดยรายได้หลักปีนี้ยังจะมาจากธุรกิจเหล็ก แม้มาร์จิ้นจะต่ำ แต่บริษัทฯ มีการบริหารความเสี่ยง เปลี่ยนรูปแบบการจำหน่าย เป็นซื้อมาขายไปไม่มีการเก็บสต๊อกเหล็ก และจำหน่ายให้กับผู้รับเหมาที่รู้จักกัน ทำให้ปริมาณการขาย ถือว่ายังเติบโตได้
ส่วนปีหน้าผลประกอบการ MAX จะกลับมามีกำไรสุทธิอีกครั้ง หลังบริษัทจะเริ่มดำเนินการทำโรงกำจัดขยะ ในช่วงปลายปีนี้และจะรับรู้รายได้เต็มปีในช่วงปีหน้า โดยโรงกำจัดขยะดังกล่าว มีอัตราผลตอบแทนจากการลงทุน(IRR) สูงถึง 30-40% ทำให้บริษัทมั่นใจว่าจะสามารถกลับมามีกำไรได้อย่างแน่นอน
อีกทั้งโรงงานกำจัดขยะนั้น บริษัทไม่ต้องมีการลงทุนเอง เป็นการขอสิทธิการบริหาร ทำให้บริษัทฯไม่ต้องใช้เงินลงทุน   ซึ่งหากต้องใช้เงินลงทุนการสร้างโรงกำจัดขยะลงทุนสูงถึง 600-700 ล้านบาทต่อแห่ง
ทั้งนี้ ปัจจุบันบริษัทมีแผนสร้างโรงไฟฟ้าขยะ แต่ยังติดปัญหาเรื่องสัมปทาน และมีข้อขัดแย้งกับชาวบ้านบางส่วน ที่ไม่ต้องการให้ดำเนินการสร้าง ซึ่งปัจจุบันบริษัทฯ ก็อยู่ระหว่างการเปลี่ยนพื้นที่แล้ว เพื่อให้เป็นที่ยอมรับของทุกฝ่าย
โดยปี 2559 จะเริ่มทำประชาพิจารณ์อีกครั้ง และจะเริ่มดำเนินการสร้างโดยโรงไฟฟ้าขยะดังกล่าวตั้งอยู่บริเวณภาคเหนือ กำลังการผลิต 6 เมกกะวัตต์ ซึ่งคาดว่าจะใช้เงินลงทุน 300-400 ล้านบาท จะใช้เวลาการก่อสร้าง 2 ปี คาดว่าจะแล้วเสร็จปี2560-2561 ซึ่งปัจจุบันบริษัทฯ มีเงินทุนเพียงพอ มีกระแสเงินสดในมือกว่า 900 ล้านบาท
นอกจากนี้ปัจจุบันบริษัทอยู่ระหว่างการเจรจาซื้อกิจการ 1 แห่ง แต่ไม่สามารถเปิดเผยรายละเอียดได้ในขณะนี้ โดยคาดว่าจะได้เห็นความชัดเจนภายในปลายปีนี้ แต่เบื้องต้นเป็นธุรกิจที่ดีมากให้ผลตอบแทนสูง   
พร้อมทั้ง บริษัทคาดว่าล้างขาดทุนสะสมที่มีอยู่กว่า 388 ล้านบาท ได้หมดในปี 2562-2563 หลังบริษัทเริ่มดำเนินการไฟฟ้าขยะแล้วเสร็จ เชื่อว่าจะให้ผลตอบแทนดี และมีรายได้ที่แน่นอน ซึ่งบริษัทจะใช้กำไรในการดำเนินงานมาล้างขาดทุนสะสมดังกล่าว 